Combretum grandidieri

vignette|325x325px|Combretum grandidieri
Ny Combretum grandidieri dia karazana zavamaniry mamony ao amin' ny fianakaviana Combretaceae. Tsy hita afa-tsy eto Madagasikara ny Combretum grandidieri, eny amin' ny tontolo iainana mifanaraka amin' ny toetany trôpikaly maina. Antsoina hoe kapikinala na tamenaka na voatamenaka izy io amin' ny teny malagasy. Tamin' ny taona 1903 no voalaza voalohany tao amin' ny Bulletin du Muséum d'Histoire Naturelle de Paris izy io. Anarana ara-tsiansa niantsoana azy koa ny hoe Calopyxis grandidieri na Poivrea grandidieri.

 Famariparitana 
Hazobotry mandadina toy ny vahy mianika izay manana halava 10 m mahery ity zavamaniry ity. Mety hitovy endrika amin' ny kirihitra kely izy io raha mbola kely.

 Ravina 
Mifanohitra ny raviny, matetika tsy misy volovolo, miendrika fo na sofina kely ny eo am-poto-dravina.

 Vony sy voa 
Mamokatra voniny mahavariana mitsitokantokana na mivondrona 10 na 15 eny an-tendron-drantsana mandravina izy io, matetika mena na manopy mavo, mivondrona matevina. Mampiavaka ny vondron-karazana Combretum: ny voany izay pepa misy elatra (matetika miisa efatra) izay misy vihim-boa afovoany. Manamora ny fanaparitahan' ny rivotra azy ny fisian' ny elatra.

 Faritra sy toeram-paniriany voajanahary 
Tsy misy afa-tsy eto Madagasikara, ity karazana ity, indrindra fa any amin' ny faritra atsimo sy atsimo-andrefana izay manana toetany somary maina. Maniry indrindra any amin' ny ala maina sy eny amin' ny hivoka ary amin' ny faritra trôpikaly manana fizaràn-taona sasany maina izy io. Anisan' ny iharan' ny tsindry tsy voafehy ity zavamaniry ity any amin’' faritra sasany toa ny any Analamazaotra na any Zahamena.

 Toetra sy fampiasana azy 
Manana toetra mahasoa maro ny Combretum grandidieri. Ampiasaina amin' ny fitsaboana ny aretim-pivalanana sy ny aretin' aty (tazovony, olan' ny afero) ary ny aretin' ny aretim-pisefoana ny tambavy avy amin' ny fitanehana ny raviny na ny hodiny. Malaza koa izy io amin' ny fitsaboana tsy fahalevonan-kanina. Ny vokatra azo avy amin' ny fandomana an' ilay zavamaniry ao anaty metanôla dia hita fa mamono bakteria ka afahaha miady amin' ny otrikaretina isan-karazany, sady mamono holatra bitika (indrindra iadiana amin' ny Candida albicans). Any amin' ny faritra sasany dia ampiasaina ho mpanaitaitra na hiadiana amin' ny havizanana ny hodiny.

 Jereo koa 

 Combretum
 Calopyxis
 Poivrea
 Tamenaka na voatamenaka
 Combretum micranthum